Kappakstursbíll Team Spark verður á Tæknimessunni Team Spark er lið innan Háskóla Íslands sem hefur það að markmiði að taka þátt í hinni alþjóðlegu Formula Student mótaröð og etur þar kappi við stærstu verkfræði og tækniskóla heimsins . Markmið mótaraðarinnar er að smíða og hanna kappakstursbíl alveg frá grunni , ekki ósvipað og í Formulu 1 en keppnir í Formula Student eru oft haldnar í tengslum við Formulu 1 keppnir . Keppnirnar eru haldnar um allan heim , m.a. í Bandaríkjunum , Ástralíu og Japan en einnig í Evrópu . Team Spark tekur þátt í Formula Student UK sem er haldin á Silverstone í Englandi og í fyrsta skiptið á Ítalíu . Stig fást fyrir frammistöðu í hinum ýmsu greinum sem skiptast í kynningar á ýmsum þáttum í hönnun bílsins og akstursgreinar . Til að fá að taka þátt í aksturshluta keppninnar ( sem gefur ⅔ stiganna ) þarf að standast mjög strangar öryggisprófanir sem einungis um helmingur liða gerir . Nýjasti bíllinn ; TS 16 verður afhjúpaður á morgun , fimmtudaginn 7. apríl við HÍ : Bíllinn verður jafnframt til sýnis á Tæknimessunni sem haldin verður 14. apríl á Akranesi . Nánar er sagt frá Team Spark verkefninu í sérblaði Skessuhorn sem kom út í dag . Er það meðal efnis í Tæknimessublaðinu .